b'\n_START_ARTICLE_\nNoituri\n_START_SECTION_\nSarjan osat\n_START_PARAGRAPH_\nNoituri-tarinat koostuvat kahdesta novellikokoelmasta, jotka julkaistiin suomeksi kronologisessa eik\xc3\xa4 alkuper\xc3\xa4isess\xc3\xa4 julkaisuj\xc3\xa4rjestyksess\xc3\xa4. Tarinat pohjustavat viiden romaanin muodostamaa Noituri-saagaa. Vuonna 2013 sarjaan julkaistiin uusi osa, jonka tapahtumat sijoittuvat aikaan ennen saagaa.\n_START_SECTION_\nElokuva\n_START_PARAGRAPH_\nVuonna 2001 Noiturista julkaistiin puolankielinen elokuva Wied\xc5\xbamin (engl. The Hexer). Se pohjautui kahteen ensimm\xc3\xa4iseen novellikokoelmaan, ja Geraltia esitti Micha\xc5\x82 \xc5\xbbebrowski. Elokuvan budjetti oli noin 18,8 miljoonaa z\xc5\x82otya (noin 4,5 miljoonaa euroa). Elokuva ei kuitenkaan ollut menestys: teattereissa elokuvan n\xc3\xa4ki ainoastaan noin 640 000 katsojaa, ja lipputulot tuottivat arviolta 9,5 miljoonaa z\xc5\x82otya, joka ei riitt\xc3\xa4nyt kattamaan elokuvan budjettia. Elokuvan ep\xc3\xa4onnistumisesta syytettiin p\xc3\xa4\xc3\xa4asiassa sen huonoa tarinaa ja erikoistehosteita. K\xc3\xa4sikirjoittaja Micha\xc5\x82 Szczerbic pyysi vet\xc3\xa4m\xc3\xa4\xc3\xa4n nimens\xc3\xa4 pois elokuvasta muutama p\xc3\xa4iv\xc3\xa4 ennen ensi-iltaa, koska h\xc3\xa4nen mukaansa elokuva poikkesi liikaa h\xc3\xa4nen k\xc3\xa4sikirjoituksestaan. Grzegorz Ciechowskin laatimaa musiikkia, kuvankauniita maisemia sek\xc3\xa4 n\xc3\xa4ytt\xc3\xa4vi\xc3\xa4 taistelukohtauksia pidettiin elokuvan onnistuneimpina osina.\n_START_SECTION_\nTV-sarja\n_START_PARAGRAPH_\nVuonna 2002 Noiturista esitettiin 13-osainen TV-sarja, joka oli kokonaiskestoltaan yli kymmenen tuntia. Edellisen\xc3\xa4 vuonna julkaistu elokuva oli periaatteessa raskaasti leikelty versio TV-sarjasta.\n_START_SECTION_\nVideopelit\n_START_PARAGRAPH_\nVuonna 2003 puolalainen pelitalo CD Projekt ilmoitti kehitt\xc3\xa4v\xc3\xa4ns\xc3\xa4 Andrzej Sapkowskin kirjasarjaan perustuvaa The Witcher -peli\xc3\xa4. Peliss\xc3\xa4 oli alun perin tarkoitus pelata pelaajan itse luomalla noiturilla, mutta my\xc3\xb6hemmin pelattavaksi hahmoksi vakiintui kirjojen p\xc3\xa4\xc3\xa4henkil\xc3\xb6 Geralt. Pelin kehitt\xc3\xa4j\xc3\xa4t halusivat luoda pelin aikuismaiselle yleis\xc3\xb6lle ja k\xc3\xa4sitell\xc3\xa4 moraalisia asioita, kuten v\xc3\xa4kivaltaa ja erotiikkaa. Heist\xc3\xa4 juuri Sapkowskin luoma maailma pystyi tarjoamaan t\xc3\xa4t\xc3\xa4, koska vaikka Noiturin maailma on \xe2\x80\x9dt\xc3\xa4ynn\xc3\xa4 fantasiapiirteit\xc3\xa4, se on erilainen, kaukana kaikista stereotypioista.\xe2\x80\x9d_NEWLINE_Vuonna 2001 CD Projekt sai luvan Interplaylta k\xc3\xa4\xc3\xa4nt\xc3\xa4\xc3\xa4 Baldur\xe2\x80\x99s Gate: Dark Alliance -peli Windowsille, mutta suunnitelmat kariutuivat vuotta my\xc3\xb6hemmin. T\xc3\xa4m\xc3\xa4n j\xc3\xa4lkeen CD Projekt l\xc3\xa4hestyi Sapkowskia idealla tehd\xc3\xa4 peli h\xc3\xa4nen kirjasarjansa pohjalta. H\xc3\xa4n reagoi ajatukseen positiivisesti, ja pelin kehitys alkoi. Sapkowski hyv\xc3\xa4ksyi pelin tarinan, joka sijoittui kirjojen j\xc3\xa4lkeiseen aikaan, ja antoi ideoita sen laatimiseen. Pelin kehitt\xc3\xa4j\xc3\xa4t p\xc3\xa4\xc3\xa4tyiv\xc3\xa4t k\xc3\xa4ytt\xc3\xa4m\xc3\xa4\xc3\xa4n BioWaren Aurora Engine -pelimoottoria, ja p\xc3\xa4\xc3\xa4siv\xc3\xa4t esittelem\xc3\xa4\xc3\xa4n peli\xc3\xa4 vuoden 2004 E3-messuilla BioWaren messuosastolla. Vuonna 2006 CD Projekt solmi sopimuksen Atarin kanssa pelin julkaisemisesta Puolan ulkopuolella._NEWLINE_The Witcher julkaistiin Windowsille vuonna 2007. Peli sai osakseen hyvi\xc3\xa4 arvosteluja, ja sen arvostelujen keskiarvo Metacriticiss\xc3\xa4 on 81. Vuonna 2008 pelist\xc3\xa4 julkaistiin paranneltu Enhanced Edition, joka muun muassa paransi pelin taistelusysteemi\xc3\xa4, lis\xc3\xa4si peliin pelattavaa sek\xc3\xa4 v\xc3\xa4hensi latausaikoja. Pelin myynti saavutti miljoonan rajapyykin syksyll\xc3\xa4 2008._NEWLINE_Vuonna 2010 CD Projekt ilmoitti kehitt\xc3\xa4v\xc3\xa4ns\xc3\xa4 jatko-osaa nimelt\xc3\xa4 The Witcher 2: Assassins of Kings, ja julkaisevansa sen vuoden 2011 alussa. Peli julkaistiin Windowsille toukokuussa 2011, ja jo saman vuoden syksyn\xc3\xa4 sen myynti l\xc3\xa4heni miljoonan rajaa. Peli menestyi my\xc3\xb6s arvosteluissa ensimm\xc3\xa4ist\xc3\xa4 osaa paremmin, ja sen Metacritic-arvosana on 88. Samana vuonna julkistettiin my\xc3\xb6s sarjan saapuvan ensimm\xc3\xa4ist\xc3\xa4 kertaa konsoleille. Toisen osan Enhanced Edition julkaistiin Xbox 360:lle huhtikuussa 2012._NEWLINE_Sarjan kolmas osa, The Witcher 3: Wild Hunt, julkaistiin 19. toukokuuta 2015.'